Twee in hof oor dwelmlaboratoriumArgieffoto ŉ Duitse burger en ŉ 25-jarige Suid-Afrikaner het Dinsdag in die Worcester-landdroshof verskyn nadat lede van die Valke Vrydag in die vroeë oggendure op ŉ dwelmlaboratorium en onwettige vuurwapens op ŉ plaas in Touwsrivier en by ŉ huis in Houtbaai afgekom het. Kapt. Lloyd Ramovha, woordvoerder van die Valke, het gesê lede van die narkotikaburo (Saned), misdaadintelligensie en die K9-eenheid het die operasie uitgevoer en op die geheime dwelmvervaardigingslaboratorium afgekom. Daar is op dwelmvervaardigingstoerusting, hidroponiese dagga, daggaplante, LSD, kokaïen en Ecstasy-tablette beslag gelê. Daar is ook op twee jaggewere, ŉ handwapen en ammunisie beslag gelê. Die vuurwapens is vir ballistiese toetse gestuur om te bepaal of dit in die uitvoer van enige misdade gebruik is. Vyf mense is tydens die operasie in hegtenis geneem. Johannes Runz (35) en Travis Moore (25) het reeds in die hof verskyn op aanklagte van dwelmhandel en die onwettige besit van vuurwapens. Moore is op borgtog van R50 000 vrygelaat en moet weer op 7 November in die hof verskyn. Runz bly in aanhouding tot 2 Oktober wanneer hy om borgtog sal aansoek doen. “Die aanklagte teen die ander drie verdagtes, ŉ Duitser, Suid-Afrikaner en Malawiër, is voorlopig teruggetrek hangende nadere ondersoek,” het Ramovha gesê.